Перадумовай зьяўленьня ў Слуцку аўтобуснага руху сталася адсутнасьць чыгункі, якая ўжо была пракладзеная ў буйных беларускіх гарадах. Чыгуначная лінія з Асіповічаў была пабудаваная толькі да Ўрэчча ў 1904 годзе (паводле іншых зьвестак — у 1907 годзе). У сувязі з гэтым у 1908 годзе бабруйскім купцом Ф. Некрычам і жыхаром Слуцку І. Этынгерам было заснаванае акцыянэрнае таварыства «Прадпрыемства тэрміновых аўтамабільных зносін», якое ў 1909 годзе набыла тры аўтобусы нямецкай вытворчасьці, і арганізавала перавозкі па маршрутах Слуцак — Старыя Дарогі і Слуцак—Ляхавічы, адлегласьць якіх складала 51 і 78 км адпаведна.